**Pentru Vera**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ca-n temple sfinte ți se-nchină

Cuvinte învățate-n viață

De șapte ori pe săptămână,

În fiecare dimineață.

De-ai ști ce frumusețe-n mine

Dorește ca să te înalțe

Din lumea-ndrăgostită-n sine

Și cu iubirea pe balanțe.

Sinceritatea primăverii

Momentele în mine țese -

Mă văd și eu prin cavalerii

Plângând la chipuri de prințese.

Supus într-o îngenunchere

În fața ta fără prihană,

Dar să-ți vorbesc nu am putere

Ca-nțelepciunii de icoană,

Pulsând ca flăcările torței

În fremătarea pocăinței

Precum tânjiră sacerdoții

În văzul verde al zeiței.

Și sună-n mine note, glasuri

Dorite-n versurile noastre

Și, azurii, fac roată valsuri

Pe unda Dunării albastre.

Doar tu să fii mai sus de gânduri

În dimineață și în seară

S-aștern când frunze rânduri, rânduri

Ori cad petale-n primăvară.

Mai mult ești ca necunoscuta

Cu ochii depărtați de lume

Și-n mine fierbe numai lupta

Să nu te-nlănțuiesc c-un nume.

Vreau să deschid mereu în mâine

Frumosul ce în mine este

Ca zmeii-ndrăgostiți de zâne

De-a te răpi într-o poveste.

Cu nimbul preafrumoasei Doamne

Nimic alăturea în căi nu-i

Și douăzeci și opt de toamne

Eu tot nu pot să mă destănui...

Și-n orice zi din zori mă doare

Că iar joc rolul ca nebunul

Căscând banal la deșteptare:

„Nevastă, ce e cu dejunul?!”

Victor Bragagiu